Вестник Земя - Кирил Десподов: Много съм скъп за Щурм (Грац)
Back Вие сте тук:Начало Спорт (2) Кирил Десподов: Много съм скъп за Щурм (Грац)
Политиката на австрийския клуб не позволява да се правят големи разходи за футболисти, разкри националът
Националът Кирил Десподов даде интервю за Bulgaria ON AIR. В него звездата на Щурм (Грац) говори за бъдещето си и заяви, че едва ли ще остане в Австрия след края на сезона. В момента бившият футболист на ЦСКА все още е собственост на Каляри, но играе под наем в тима на Нестор Ел Маестро. “Възможно е да се върна в Италия. Нищо не се знае. Смятам, че няма шанс Щурм (Грац) да ме купи. Политиката на клуба не позволява да се взимат такива играчи. Аз съм много скъп за тях, иначе искат да ме задържат. Ако вкарам 30 гола, може някой клуб от Европа да ме купи директно. Мога да се завърна и в Каляри, всичко е възможно. Не мога да кажа какво ще се случи след края на сезона“, заяви националът, който прави фурор и вече има 6 гола в 10 срещи за Щурм във всички турнири.
“В Австрия не е като в България. Там всеки може да победи всеки. Ние например постигнахме успех над последния в класирането с 4:0. След това същият този отбор, който е на дъното, победи като гост Рапид (Виена), който пък е в Топ 3. Наистина интересно първенство. Много сблъсъци има, залага се на физика и единоборства. На мен ми допада доста, защото се играе атака за атака, а аз съм бърз играч“, добави острието.
“Беше много тежко в началото, когато отидох в Италия. Дадоха ми се 6 месеца да се адаптирам. Тежеше ми много, че не играя. Затова имаше лек спад. Не получих много голям шанс. Не мисля, че съм се представил лошо. Тогава Балъков ми подаде ръка и ме повика в националния отбор. И съм много щастлив, че отидох при Ел Маестро в Австрия“, продължи Десподов.
Националът се върна и към първите си стъпки в мъжкия футбол, когато бе на 15 години: “Първият, който ми помогна в Литекс, няма да го забравя. Нямах екип, имах само къси панталонки. Тогава Светльо Тодоров извади едно долнище и ми го подаде. Там играеха Христо Янев, Небойша Йеленкович, Бодуров... Имаше невероятни футболисти. Много добре ме приеха. Само здраве искам, нищо друго. В спорта всеки ден си отдаден, нямаш почивка, а свободното време е да отидеш за 3 дни някъде. Много неща не се виждат. Този труд, тези лишения... Всеки си мисли, че е много лесно да си футболист, но не е така“.
23-годишният Десподов коментира и предстоящите мачове с Парагвай и Чехия, които ще се играят в София: “Очаквам добри резултати. Напоследък има само негативизъм. Хората говорят, че не става нищо от нас. Март месец имаме голям шанс да се класираме за Евро 2020 и имаме нужда от позитивизъм“.
Попитан за новия селекционер Георги Дерменджиев, Десподов каза, че на него честите смени на треньорите не му влияят. По думите му те понякога може да са за добро, друг път за лошо: “По-добре е да става така, когато има натрупване на слаби резултати, защото иначе се насажда напрежение“.
За финал футболист номер 1 на България за 2018 година взе отношение и по скандалите на евроквалификацията България - Англия (0:6). “Прочухме се по цял свят. Не сме такива хора. Играл съм в България и никога не съм чувал някой да обижда тъмнокожи играчи. Даже и на ЦСКА - Левски. Трябва да уважаваме всички хора, независимо откъде са“, каза Кирил Десподов.